### Beslutning

Forslaget blev på byrådsmødet den 10. juni 2020 henvist til Magistraten med henblik på at indgå i budgetdrøftelserne for 2021.

**Budgetforslag fra SF**

Beslutningspunkter:

1. At der reserveres et areal på 1500 kvm til en pædagogisk ledet legeplads og et cykelværksted,
2. At der afsættes 4,5 mio. kr. til at etablere en pædagogisk ledet legeplads i form af en trafiklegeplads,
3. At der afsættes midler til at etablere et cykelværksted,
4. At der afsættes midler til den løbende drift af pædagogisk ledet legeplads og cykelværksted.

Begrundelse

SF foreslår at der etableres en pædagogisk ledet legeplads i form af en trafiklegeplads i [adresse]. Formålet er at skabe et aktivt byrum, der samtidig giver mulighed for bevægelse, leg og læring, uden en forudsætning af et foreningsmedlemsskab. Vi vurderer, at der vil være behov for et areal på minimum 1500 kvm til etableringen.

Trafiklegepladsen indrettes med trafikelementer i form af kørebaner med trafiksignaler, hajtænder, pæle og andre udfordringer, man som cyklist kan møde, når man færdes i byens trafik. SF ønsker at [adresse] bliver en by hvor endnu flere tager cyklen i brug som transportmiddel. Formålet med legepladsen er at kunne ruste både børn og voksne, gennem fællesskab, leg og læring, til at kunne blive bedre cyklister, og dermed bedre trafikanter, i en by, hvor færre biler og flere cykler er en vigtig del af målet for den grønne omstilling.

Samtidig kan der etableres legeplads-elementer, borde, bænke, grillplads og toiletfaciliteter, så området kan fungere som et samlingspunkt for hele familien. Trafiklegepladsen etableres med fokus på, at den skal have funktion som en park, dvs. hvor grønne områder og beplantning skal gøre legepladsen attraktiv for hele familien.

Ved siden af trafiklegepladsen etableres et cykelværksted, hvor der kan skabes rum for, at sårbare og udsatte mennesker, der befinder sig langt fra det etablerede arbejdsmarked, kan få mulighed for et beskæftigelsestilbud med henblik på skabe ramme for en stabil hverdag.

Politiet finder mange cykler, som ikke længere har ejere og som er gået i stykker. Det er vores forslag, at der etableres et samarbejde mellem cykelværkstedet og politiet, så cykelværkstedet kan reparere ødelagte cykler, som politiet finder. De reparerede cykler kan så enten sælges videre eller bruges på legepladsen. Salg af reparerede cykler kan indgå i finansieringen af driften at cykelværkstedet og trafiklegepladsen.

Der er etableret en lignende legeplads i [adresse] i København for 4,5 mio. kr. Cykelværkstedets pris kommer oven i dette.

Stillet af SF’s byrådsgruppe

Christopher Lassen, Sille Jacobsen og Nicolai Eriksen

### Sagens forløb

10-06-2020 Aarhus Byråd
Forslaget blev på byrådsmødet den 10. juni 2020 henvist til Magistraten med henblik på at indgå i budgetdrøftelserne for 2021.